**FINANCIJSKI REZULTATI ZA 2014.**

Kontakt:

INA-Industrija nafte, d.d.

Sektor korporativnih komunikacija

Avenija Većeslava Holjevca 10, Zagreb

Služba za odnose s javnošću

E-mail: PR@ina.hr

ili posjetite Press centar na [www.ina.hr](http://www.ina.hr)

**INA objavila financijske rezultate za 2014.**

Ključna postignuća

* Neto dobit INA Grupe (bez jednokratnih stavki[[1]](#footnote-1)) iznosila je 344 milijuna kuna
* Neto zaduženost je smanjena za daljnjih 37% na razinu od 2.991 milijuna kuna dok je neto omjer duga i kapitala smanjen na 20,4% u odnosu na 27,0% krajem 2013.
* Značajna razina ulaganja od 1.691 milijuna kuna
* Povećanje proizvodnje sirove nafte od 5%, prvi puta u više od deset godina

**Zagreb, 14. veljače 2015.** – Dobit iz osnovne djelatnosti bez jednokratnih stavki INA Grupe u 2014. iznosila je 523 milijuna kuna, dok je EBITDA[[2]](#footnote-2) bez jednokratnih stavki iznosila 2.699 milijuna kuna. Neto dobit (bez jednokratnih stavki) iznosila je 344 milijuna kuna.

Razina ulaganja dosegla je iznos od 1.691 milijuna kuna. Ulaganja su uglavnom bila usmjerena na istraživanje i proizvodnju u Hrvatskoj.

Kako bi se nadoknadili učinci nepovoljnih regulatornih promjena, poduzete su mjere koje su rezultirale daljnjim poboljšanjem već stabilne financijske pozicije, smanjujući neto zaduženost za daljnjih 37% na razinu od 2.991 milijuna kuna, a neto omjer duga i kapitala na 20,4% u odnosu na 27,0 % krajem 2013.

Na rezultat je utjecalo daljnje umanjenje vrijednosti imovine u Siriji u iznosu od 1,6 milijardi kuna, što nije imalo izravni novčani učinak, ali se provodi u skladu s ranijom dobrom poslovnom praksom, kao i značajan pad cijene Brent nafte te 395 milijuna kuna umanjenja vrijednosti segmenta Rafinerije i Marketing. Također, retroaktivan porez za rafinerije (za 2010. i 2011.) opteretio je rezultat s dodatnih 325 milijuna kuna u 2014. godini.

Trošak umanjenja vrijednosti, međutim, u skladu sa Zakonom o porezu na dobit nije porezni odbitak.

Treba naglasiti kako su negativne regulatorne odluke imale znatan i kontinuirano negativan učinak na poslovanje segmenta Istraživanje i proizvodnja. Kombinirani učinak prisilne prodaje plina, smanjenje regulirane cijena plina i udvostručenje naknada za eksploataciju dosegao je više od 750 milijuna kuna. Posljedično je ostvarena niža cijena ugljikovodika, koja je također bila pod utjecajem znatnog pada cijena Brent-a u drugoj polovici godine.

Stalni napori segmenta Istraživanje i proizvodnja u cilju kompenziranja prirodnog pada proizvodnje rezultirali su povećanjem proizvodnje sirove nafte, prvi puta u više od deset godina, uz poboljšanje od 5% u odnosu na 2013. Nadalje, proizvodnja ugljikovodika porasla je za značajnih 5 mboe/dnevno (milijuna barela ekvivalenata nafte dnevno) u posljednjem kvartalu zbog uspješnih razradnih aktivnosti na kopnu i podmorju.

Segment Rafinerije i Marketing uložio je napore kako bi povećao produktivnost i poboljšao tržišnu poziciju Ine, ali je rezultat i dalje pod utjecajem kontinuiranog izazovnog europskog rafinerijskog okruženja i daljnjeg gospodarskog usporavanja u Hrvatskoj i ostalim ključnim tržištima Ine, što je za posljedicu imalo pad prodaje. Unatoč navedenim negativnim utjecajima, prodaja u zemlji ostala je stabilna.

Kompanija je nastavila s poboljšanjima u pogledu zaštite zdravlja, sigurnosti i okoliša u skladu s povećanom svjesnosti o važnosti promoviranja kulture sigurnosti na radu.

G. Zoltán Áldott, predsjednik Uprave Ine, rekao je kako je usprkos značajnim izazovima uzrokovanih regulatornim promjenama, kao i značajnom padu cijena nafte i plina, INA povećala dobit iz osnovne djelatnosti prilagođenu za učinke zaliha i jednokratnih stavki za 15%, uz istovremeno daljnje jačanje financijskog položaja. „*Potrebno je istaknuti da utjecaj regulatornih promjena u segmentu Istraživanja i proizvodnje u kombinaciji s još jednim porezom vezanim za rafinerijsko poslovanje premašuje 1,1 milijardu kuna, što mora biti ublaženo internim mjerama učinkovitosti. Iako je u takvom nepovoljnom okruženju naš EBITDA smanjen za 30%, ipak smo održali naše investicije na razini od 1,7 milijardi kuna, razini višoj od prosjeka u posljednje dvije godine.*

*Ponosni smo što smo povećali našu proizvodnju nafte za 5%, što se nije dogodilo više od deset godina, unatoč gotovo potpunom nedostatku istražnih koncesija u Hrvatskoj. S druge strane, segment Rafinerija i marketinga i dalje je opterećen nepovoljnim rafinerijskim maržama, kao i manjim prodanim količinama uslijed produžene ekonomske depresije.*

*Pa ipak, na rezultate je negativno utjecalo daljnje umanjenje vrijednosti imovine u Siriji čime se investicijska vrijednost ovog projekta svodi na mali dio izvorne vrijednosti. Nakon razgovora s menadžmentom i revizorima, zaključeno je da je umanjenje neizbježno, obzirom na činjenicu da je politička i sigurnosna situacija u Siriji postala još složenija te da bi Inin potencijalni povratak u ovo poslovanje mogao potrajati dulje vrijeme.*

*Imajući u vidu nepovoljne regulatorne promjene i niske razine cijena nafte, dodatno smo ojačali svoju financijsku disciplinu te smo spremni za daljnju optimizaciju aktivnosti Ine u narednom razdoblju kako bi se osigurala održivost poslovanja i daljnje stvaranje vrijednosti.“* – zaključio je g. Áldott.

**Pregled operativnih rezultata**

* Neto prihodi od prodaje INA Grupe dosegnuli su 23.8 milijardi kuna
* EBITDA INA Grupe (bez jednokratnih stavki) iznosila je 2,7 milijardi kuna
* Dobit iz osnovne djelatnosti (bez jednokratnih stavki) iznosila je 523 milijuna kuna
* Neto dobit (bez jednokratnih stavki) iznosila je 344 milijuna kuna
* Kapitalna ulaganja dosegla su 1.7 milijardi kuna
* Neto zaduženost smanjena je na 2,991 milijuna kuna, za 37% u odnosu na 2013., dok je neto omjer duga i kapitala pao na 20,4%
* INA je zabilježila porast od 5% u proizvodnji sirove nafte

**Kapitalna ulaganja**

 (milijuna kuna)

**Istraživanje i proizvodnja** – U 2014. EBITDA segmenta iznosila je 3.739 milijuna kuna.

Segment je postigao odličan rezultat u proizvodnji sirove nafte koja je povećana za 5% u 2014. godini u odnosu na 2013. dok su i napori u inozemstvu također rezultirali povećanjem proizvodnje za 8,1%.

Međutim, pad cijene Brent-a od 9%, u kombinaciji sa značajnim nepovoljnim promjenama u regulatornom okruženju, imali su negativan utjecaj na rezultat segmenta kroz niže realizirane cijene. Prisilna prodaja plina negativno je utjecala na rezultat u iznosu od (270) milijuna kuna, dok je smanjenje regulirane cijene plina stvorilo dodatnih (260) milijuna kuna razlike u odnosu na bazno razdoblje. Nadalje, učinak udvostručene naknade za eksploataciju rezultirao je negativnim utjecajem u iznosu od (223) milijuna kuna te je sveukupan negativan učinak iznosio HRK (753) milijuna u 2014. godini. Dodatno, prijenos zaliha u 2013. godini imao je jednokratan pozitivan učinak na rezultate prethodne godine.

Slično kao i 2013. godine, na dobit iz poslovanja 2014. godine utjecalo je umanjenje vrijednosti dugotrajne imovine.

* + U nedostatku parametara potrebnih za obračun amortizacije po jediničnom trošku proizvodnje uslijed proglašenja više sile u Siriji, od 1. siječnja 2013. godine započeto je s linearnom metodom amortizacije, u cilju točnije amortizacije opreme.
	+ Iznos amortizacije u Siriji u 2014. godini bio je 306 milijuna kuna. Dodatno, vrijednost imovine u Siriji je umanjena za 1.562 milijuna kuna, što nije imalo izravni novčani učinak, ali se primjenjuje u skladu s dobrom poslovnom praksom kako bi se osiguralo fer vrednovanje Inine imovine u Siriji.
	+ Inin menadžment odlučio je umanjiti vrijednost imovine u Siriji periodično, vjerujući da će se u jednom trenutku kompanija moći vratiti u Siriju. Međutim, trenutna politično-sigurnosna situacija u Siriji nije obećavajuća i stoga je bilo potrebno provesti daljnje umanjenje vrijednosti.
	+ Usklađivanje je provedeno na temelju procjene očekivanog budućeg novčanog toka i uzelo je u obzir mjerljive rizike u ekonomskom i politično-sigurnosnom okruženju te zemlje. Ostale međunarodne kompanije koje su poslovale u Siriji i proglasile „višu silu“, kao i INA, već su umanjile vrijednost svoje imovine.
	+ U skladu sa Zakonom o porezu na dobit trošak umanjenja vrijednosti nije porezni odbitak.

Unatoč tome, Inine aktivnosti istraživanja i proizvodnje ostale su intenzivne. Kompanija je izbušila 3 istražne bušotine u kopnenoj Hrvatskoj i 5 razradnih bušotina u sjevernom Jadranu, dok je u Egiptu izbušeno 15 razradnih bušotina.

Nadalje, nastavljene su aktivnosti na EOR projektu kraj Ivanić-Grada, a u tijeku je i projekt Međimurje na kojem su građevinski radovi vrijedni 240 milijuna kuna počeli prošle godine. Na Jadranu je završena platforma IKA JZ te je krajem 2014. započela probna proizvodnja plina, dok je proizvodnja s polja Izabela započela sredinom prošle godine, nakon uspješno završenih pregovora između partnera na projektu, Ine i talijanskog Edisona.

**Kapitalna ulaganja** **segmenta Istraživanje i proizvodnja** u 2014. iznosila su 1.048 milijuna kuna:

* Investicije u Hrvatsku u iznosu od 899 milijuna kuna
* Investicije u inozemstvu u iznosu od 149 milijuna kuna

**Proizvodnja sirove nafte**

(boe/d)

**Rafinerije i Marketing (uključujući Trgovinu na malo)** ostvario je u 2014. godini „čistu“ CCS[[3]](#footnote-3) EBITDA u iznosu od (554) milijuna kuna te EBITDA bez jednokratnih stavki u iznosu od (1.184) milijuna kuna, oba ispod razine zabilježene u 2013. godini.

Pad EBITDA uglavnom proizlazi iz reevaluacije zaliha od 523 milijuna kuna, uzrokovane snažnim padom Brent cijene sirove nafte. Rezultat segmenta uglavnom je pod utjecajem nepovoljnog vanjskog okruženja koje se očituje u 5% nižoj prosječnoj rafinerijskoj marži (odnosno niže marže dizela), što je u kombinaciji s nepovoljnijom strukturom proizvodnje i višim udjelom vlastite potrošnje i gubitaka dovelo do smanjenja prodajnih količina za 5%.

Međutim, iako se ukupni volumen prodaje smanjio, prodajna struktura se poboljšala, odnosno povećan je udio motornih goriva, a smanjen udio loživog ulja. Također, vlastita potrošnja u rafinerijama je manja za 9% u odnosu na 2013. godinu.

Ukupne prodajne količine segmenta Trgovina na malo u 2014. godini ostale su stabilne i iznosile su 994 kt, kao rezultat slabije kupovne moći, produbljenja ekonomske krize i negativnih posljedica poplava u svibnju 2014.

Tijekom 2014. snažan fokus segmenta Trgovina na malo bio je na uspostavi novog operativnog modela pokretanjem pilot-projekta s ciljem da se na određene benzinske postaje implementira model partnerskog upravljanja koji bi omogućio efikasnije poslovanje.

**Kapitalna ulaganja Rafinerija i marketinga (uključujući Trgovinu na malo)** iznosila su 470 milijuna kuna u 2014.

* Kapitalna ulaganja segmenta Rafinerije i marketing u 2014. iznosila su 314 milijuna kuna
* Značajan projekt segmenta Rafinerije i Marketing, remont rafinerije Sisak (koji je uključivao instalaciju novih komora Postrojenja za koking) završen je tijekom četvrtog tromjesečja
* Tijekom 2014. godine nastavljeni su brojni projekti za unapređenje logističke infrastrukture
* Kapitalna ulaganja segmenta Trgovina na malo u 2014. godini su iznosila 156 milijuna kuna
* Glavni dio odnosio se na intenzivni projekt modernizacije u Hrvatskoj te pokretanje potpune obnove postaja u Bosni i Hercegovini.

Financijska pozicija kompanije dodatno je poboljšana, uz smanjenje neto zaduženosti za 37%, na iznos od 2.991 milijun kuna, u odnosu na 31. prosinca 2013. Omjer duga i kapitala[[4]](#footnote-4) smanjio se s 27,0% na dan 31. prosinca 2013. na 20,4% na dan 31. prosinca 2014.

**Omjer duga i kapitala INA Grupe**

(%)

**Neto zaduženost**

**INA Grupe**

(milijuna kuna)

**Neto zaduženost 2000. – 2014.**

(milijuna kuna)

1. *Jednokratne stavke odnose se pretežno na umanjenje vrijednosti imovine u Siriji, umanjenje vrijednosti u segmentu Rafinerije i marketing i retroaktivni porez za rafinerije*  [↑](#footnote-ref-1)
2. *EBITDA= EBIT + amortizacija + ispravak vrijednosti + rezerviranja* [↑](#footnote-ref-2)
3. *CCS (current cost of supplies) je rezultat prilagođen za promjene u cijeni ulaznih sirovina na način da se ti troškovi obračunavaju po jedinstvenoj cijeni na kraju izvještajnog razdoblja (bez obzira na promjene cijene tijekom razdoblja).* [↑](#footnote-ref-3)
4. *Omjer duga i kapitala - udio duga (bankarskih kredita i sl.) u kapitalu* [↑](#footnote-ref-4)